Փարիզի 6-րդ շրջան

**Փարիզի 6-րդ շրջան** (), Ֆրանսիայի մայրաքաղաք Փարիզի 20 վարչական շրջաններից մեկը: Խոսակցական ֆրանսերենում այն անվանում են *le sixième*։

Շրջանը, որն անվանում են նաև *Լյուքսեմբուրգ*՝ ի պատիվ Սենատի նստավայրի և նույնանուն այգու, գտնվում է Սեն գետի Ձախ ափին: Այստեղ են գտնվում այնպիսի կրթական հաստատություններ, ինչպիսիք են Գեղեցիկ արվեստների ազգային բարձրագույն դպրոցը (Beaux-Arts), Հասարակական գիտությունների բարձրագույն դպրոցը և Ֆրանսիայի ինստիտուտը: Շրջանի նշանավոր հուշարձաններից են «Օդեոն» թատրոնը, Արվեստների կամուրջը, որը կապում է 1-ին և 6-րդ շրջանները, Սեն Ժերմենի աբբայությունը և Սեն Սուլպիս եկեղեցին:

Այս կենտրոնական շրջանը, որն ընդգրկում է Սեն Ժերմեն դը Պրե և Լյուքսեմբուրգ պատմական թաղամասերը, մեծ դեր է խաղացել Փարիզի պատմության մեջ: Այն հայտնի է իր «սրճարանային մշակույթով» և այնտեղ ապրած հեղինակների (Ժան-Պոլ Սարտր, Սիմոնա դը Բովուար, Ալբեր Կամյու և այլք) հեղափոխական էկզիստենցիալիստական մտավորականությամբ:

Այսօր սա Փարիզի ամենաթանկ և Ֆրանսիայի ամենահարուստ թաղամասերից մեկն է՝ հայտնի իր արվեստի պատկերասրահներով և նորաձևության խանութներով:

## Պատմություն
[ձախից|մինի|[Լյուքսեմբուրգյան պալատ]]
Ներկայիս 6-րդ շրջանը, որտեղ գերիշխող դիրք ունի դեռևս 6-րդ դարում հիմնադրված Սեն Ժերմեն դը Պրե աբբայությունը, դարեր շարունակ եղել է Փարիզում կաթոլիկ եկեղեցու իշխանության սիրտը՝ հյուրընկալելով բազմաթիվ կրոնական հաստատություններ:

1612 թվականին Մարիա Մեդիչի թագուհին կալվածք գնեց այս թաղամասում և ճարտարապետ Սալոմոն դը Բրոսին հանձնարարեց այն վերափոխել շքեղ Լյուքսեմբուրգյան պալատի, որը շրջապատված էր ընդարձակ թագավորական այգիներով: Նորակառույց Լյուքսեմբուրգյան պալատը թաղամասը դարձրեց նորաձև վայր ֆրանսիական ազնվականության համար:

Ֆրանսիական հեղափոխությունից հետո՝ 1800 թվականին, ճարտարապետ Ժան-Ֆրանսուա Շալգրենին հանձնարարվեց վերակառուցել Լյուքսեմբուրգյան պալատը՝ այն նորաստեղծ Պահպանողական Սենատի (Sénat conservateur) նստավայրը դարձնելու համար: Այսօր պալատին հարող տարածքները, որոնք հայտնի են որպես Սենատի այգի (Jardin du Sénat), բաց են հանրության համար. դրանք դարձել են Փարիզի ամենասիրված այգիներից մեկը՝ տեղակայված 5-րդ շրջանի Պանթեոնի դիմաց:

1950-ականներից ի վեր շրջանը՝ իր բազմաթիվ բարձրագույն ուսումնական հաստատություններով, սրճարաններով (Café de Flore, Les Deux Magots, La Palette, Café Procope) և հրատարակչություններով (Գալիմար, Julliard, Grasset), դարձել է հետպատերազմյան խոշոր մտավոր ու գրական շարժումների օրրանը: Այստեղ են ձևավորվել կամ զարգացել պատմության ամենաազդեցիկ ուղղություններից մի քանիսը, ինչպիսիք են սյուրռեալիզմը, էկզիստենցիալիզմը և ժամանակակից ֆեմինիզմը:

## Աշխարհագրություն
Շրջանի տարածքը 2,154 կմ² է:

### Թաղամասեր
* Մոնե
* Օդեոն
* Նոտր-Դամ-դե-Շամ
* Սեն-Ժերմեն-դը-Պրե

### Տեսարժան վայրեր
* Ֆրանսիական ակադեմիա
* Լյուքսեմբուրգյան այգի
* Սրճարաններ՝ Café de Flore, Les Deux Magots, Café Procope (Փարիզի ամենահին սրճարանը):
* Կամուրջներ՝ Արվեստների կամուրջ, Նոր կամուրջ
* Թանգարաններ՝ Փարիզի դրամահատարան, Օգյուստ Կոնտի տուն-թանգարան, Զադկինի թանգարան:

### Կրթություն
Շրջանը հարուստ է հեղինակավոր ուսումնական հաստատություններով, ինչպիսիք են Պանթեոն-Ասաս համալսարանը, Ստանիսլաս լիցեյը և Մոնտեն լիցեյը:

### Փողոցներ և հրապարակներ
Շրջանի գլխավոր զարկերակներն են Սեն-Ժերմեն բուլվարը, Ռասպայլ բուլվարը և Մոնպարնաս բուլվարը: Փողոցների մեծ մասը կրում են պատմական դեմքերի անուններ, օրինակ՝ Բոնապարտի փողոցը, Դանտոնի փողոցը կամ Մազարինի փողոցը:

## Ծանոթագրություններ

Կատեգորիա:Փարիզի շրջաններ